Boris Johnson

**Alexander Boris de Pfeffel Johnson** (gebore 19 Junie 1964), beter bekend as **Boris Johnson**, is 'n Britse politikus en was sedert 24 Julie 2019 die Eerste Minister van die Verenigde Koninkryk (VK). Na 'n rekordgetal van bedankings uit sy regering, het hy sy hangende bedanking op 7 Julie 2022 aangekondig.  Sy bedanking het op 6 September 2022 in werking getree toe hy deur Liz Truss as eerste minister opgevolg is.

Hy was van 2001 tot 2008 lid van die parlement van die VK, waar hy Henley-on-Thames in die kiesafdeling van Oxfordshire verteenwoordig het. Tussen 4 Mei 2008 tot 7 Mei 2016 het hy as Londen se burgemeester gedien. Vanaf 13 Julie 2016 tot 9 Julie 2018 het Johnson die amp van minister van buitelandse en statebondsake onder die eerste minister Theresa May beklee.

Op 23 Julie 2019 is Boris Johnson deur lede van die Konserwatiewe Party met 66 persent van die uitgebragte stemme as nuwe partyleier verkies. Sedert 24 Julie 2019 beklee hy die amp van eerste minister in 'n konserwatiewe minderheidsregering.

Terwyl Johnson sy keuse van minsters, wat merendeels by die Konserwatiewe Party se regtervleuel gereken word, as 'n "cabinet for modern Britain" beskryf, sien kommentator Hannah Jane Parkinson (*The Guardian*) *The most awful dinner party of all time* rondom die kabinetstafel vergader.

Johnson het aan die Universiteit van Oxford gestudeer en was ook president van die bekende *Oxford Union*. Boris was die redakteur van die inligtingstydskrif *The Spectator*, neem gereeld aan TV-debatte deel en is welbekend vir sy eksentrieke karakter. As boorling van New York het hy eers in 2017 afstand gedoen van sy Amerikaanse burgerskap - na bewering om belasting te bespaar. Persone met Amerikaanse burgerskap bly belastingpligtig in die Verenigde State, selfs as hulle in oorsese lande woonagtig is en moontlik 'n tweede burgerskap aanvaar het.

## Omstredenheid 
Terwyl Boris Johnson die politieke lewe in die Verenigde Koninkryk met sy vermaaktalent verryk en nie sku is vir omstredenheid nie, word baie van sy kommentare deur onkunde en wanbegrip gekenmerk. So het hy gedurende die referendumveldtog in 2016 opslae gemaak met bewerings dat daar in die Europese Unie regulasies sou bestaan wat die kompostering van gebruikte teesakkies verbied of dat daar 'n minimum-ouderdom van agt jaar vir die opblaas van lugballonne vasgestel is.

Sommige van sy uitlatings dreig om diplomatieke betrekkinge met ander lande en onderhandelinge met die EU te vertroebel. Tydens die filmwerk vir 'n dokumentêr oor die Britse Departement van Buitelandse Sake, *Inside the Foreign Office*, wat in drie aflewerings in November 2018 deur BBC2 gebeeldsend is, het Johnson na die Franse as *turds* verwys. Op versoek van die departement is sy kommentaar uit die dokumentêr gesny.

Sy veldtog om partyleier te word is deur onthullings oorskadu. Op 21 Junie 2019 is die polisie kort na middernag na sy Londense woonstel ontbied om 'n hewige geskil met sy lewensmaat Carrie Symonds te besleg nadat Johnson losgebars het met 'n haelstorm van lawaaierige skeldwoorde.

Reeds vroeër het sy buite-egtelike verhoudings tydens sy ampstermyn as burgemeester van Londen opslae gemaak. Dit is tans nie bekend of Johnson die vader van een of twee kinders is wat uit dié verhoudings voortgespruit het nie.

## COVID-19 
Op 27 Maart 2020 is aangekondig dat Johnson positief getoets het vir COVID-19.

Op 5 April, met sy  simptome nog steeds teenwoordig, is Johnson in die hospitaal opgeneem vir toetse.

Ondanks die feit dat hy opgeneem is nadat hy tien dae lank aanhoudende simptome getoon het, is dit op 6 April aangekondig dat hy in beheer van die regering sou bly en in 'goeie gees' is.

Hy is later die aand na die waakeenheid van die hospitaal verskuif.

 
Sy toestand het verbeter en hy is uit die hospitaal ontslaan op 12 April 2020, om verder by sy woning "Chequers" aan te sterk.

## Bibliografie 
* ''Johnson's Column* (Continuum International – Academi) 
* *Friends, Voters, Countrymen* (HarperCollins, 2001) 
* *Lend Me Your Ears* (HarperCollins, 2003) 
* *Seventy-Two Virgins* (HarperCollins, 2004) 
* *Aspire Ever Higher / University Policy for the 21st century* (Politeia, 2006)
* *The Dream of Rome* (HarperCollins, 2006) 
* *Have I Got Views For You* (HarperPerennial, 2006) 
* *Life in the Fast Lane: The Johnson Guide to Cars* (HarperPerennial, 2007) 
* *The Perils of the Pushy Parents: A Cautionary Tale* (HarperPress 2007) 
* *Johnson's Life of London* (HarperPress 2011) 
* *The Churchill Factor* (Hodder & Stoughton 2014) 

## Verwysings 
## Eksterne skakels 
*  Boris Johnson se amptelike webblad
;Brexit
*  The Guardian: *Brexit under Boris Johnson - The Scenarios''